Boligejere bør droppe eurolån | Berlingske Business
Boligejere bør droppe eurolån
Onsdag d. 16. oktober 2002, kl. 05.00 - Opdateret 21. maj 2012
En stærk dansk krone og et rekordlavt rentespænd betyder, at boligejeres fordel ved at optage lån i euro er forsvundet. Faktisk er der nu en mindre kursrisiko ved at have lån i euro frem for i danske kroner, skriver dagbladet Børsen.
I det næste par måneder forventer Nykredit Markets, at eurolån for op imod 10 milliarder kroner vil blive omlagt til kroner.
I alt udløber der 1. januar flexlån eller rentetilpasningslån i euro for 48,7 milliarder kroner og Nykredit Markets forventer, at op mod 10 procent af disse lån lægges om.
- Låntagere, som med fordel kan overveje en omlægning til kroner, skal have et lån af en vis størrelse - det vil sige op mod et par millioner kroner før omkostningerne modsvarer valutagevinsten, siger chefen for Nykredits Markets obligationsanalyse Kåre Hahn Michelsen, som ikke forventer, at låntagere med mindre lån konverterer.
Realkredit Danmark deler ikke forventningen om store indfrielser af flexlån i euro, men vurderer på linje med Nykredit Markets, at nye låntagere bør låne i kroner frem for euro.